Джу̀ра или Жу̀ра (, Прасинада, до 1927 година Τζούρα) е село в Република Гърция, разположено на територията на дем Бук (Паранести) в област Източна Македония и Тракия.

География 
Джура се намира в южните склонове към планината Родопи, на Мечкина река, на 22 километра северизточно от демовия център Бук (Паранести). Васил Кънчов го определя като чечко село, попадащо в Драмския Чеч.

История

Етимология 
Според Йордан Н. Иванов името е от личното име Джура < Гюра с преход 'г > дж.

В Османската империя 
Съгласно статистиката на Васил Кънчов ("Македония. Етнография и статистика") към 1900 година Чора (Жура) е българо-мохамеданско селище. В него живеят 396 българи-мохамедани в 50 къщи.

В Гърция 
След Междусъюзническата война в 1913 година Джура попада в Гърция. Според гръцката статистика, през 1913 година в Джура (Τζούρα) живеят 373 души.

През 1923 година селото е обезлюдено като жителите му са изселени в Турция. В Джура са заселени 37 гръцки семейства със 126 души - бежанци от Турция. През 1927 година името на селото е сменено от Джура (Τζούρα) на Прасинада (Πρασινάδα). В 1940 година има 439 жители, в които влизат и граничарите, разположени там. По време на Гражданската война (1946 - 1949) населението се изселва във вътрешността, а след края на войната се връща само част.

Населението произвежда тютюн, картофи и други земеделски култури, а се занимава частично и с краварство.

Бележки 

Чеч
Села в дем Бук